Gandia es situa en el mapa internacional del muralisme amb la intervenció artística més gran de la Safor
24 juliol 2018

## Gandia es situa en el mapa internacional del muralisme amb la intervenció artística més gran de la Safor24 juliol 2018Última actualització: 14 juliol 2025

![](../gestion/img/_AO_3492-copia.jpg)  
  

Els **regidors de Polítiques Amb la Ciutadania i Gestió Responsable del Territori**, **Nahuel González** i **Xavier Ródenas**, respectivament, han presentat aquest matí la vuitena actuació artística mural del Serpis Urban Art Project, acompanyats del responsable del programa municipal de les dues regidories, **Eloi Àngel** i l’artista, **Toni Espinar**.

    Es tracta, amb total seguretat, de la intervenció artística més gran de la comarca de la Safor. Sobre el mur lateral de l’antic Mercat, al col·legi Borja Jesuïtes. Té 13 metres d’altura i una 21 d’amplària_._  L’autor, el reconegut muralista, amb una llarga trajectòria a les comarques centrals, Toni Espinar, ha explicat que ha volgut compaginar la decoració original del Palau Ducal dels Borja amb el món dels contes, com ara Momo o el Petit Príncep. _“Tot i la llibertat creativa, cal tindre en compte la qüestió cromàtica, ja que és l’entorn d’un BIC. Però he volgut traure al carrer la imaginació, convidar als xiquets i les xiquetes a que lluiten pels seus somnis, que no perguen la il·lusió”_, ha explicat Espinar.  

    _“Aquest mural és important per dues qüestions: per les característiques, la seua dimensió, i perquè té molta visibilitat, es pot veure des de la passarel·la i des del Centre Històric, des del carrer Duc Alfons el Vell. Novament, la combinació d’art i imaginació dóna lloc a propostes molt interessants”_, ha destacat González qui ha fet una crida a que la gent visite la darrera setmana de creació i continue enviant propostes de murs per a futures intervencions, sobretot a Benipeixcar i Beniopa, mitjançant el correu: participa@gandia.org.  

    _“És un projecte transversal, des de molts departaments i temàtiques reivindicatives, innovador, que obri camps nous beneficiosos per a la ciutat i ens ubica en el mapa mundial del muralisme. Per això ens agradaria que perdurara en el temps, més enllà d’aquesta legislatura”_, ha desitjat Ródenas.

    Des del Serpis Urban Art Project han agraït la iniciativa del Govern local i la col·laboració de diferents departaments, com el de Serveis Bàsics a la Ciutadania, el Palau Ducal dels Borja, el col·legi Borja Jesuïtes o Pinturas Mondúver. _“Gandia no podia estar sense un mural d’un artista com Toni Espinar”_. Àngel ha anunciat que la pròxima intervenció serà a l’agost, per al departament de Comerç, al Prado i a càrrec de l’artista gandià Edgar Mascarell.